Document ID: 31984R0259

*****
ΚΑΝΟΝΙΣΜΟΣ (ΕΟΚ) αριθ. 259/84 ΤΗΣ ΕΠΙΤΡΟΠΗΣ
της 31ης Ιανουαρίου 1984
περί τετάρτης τροποποιήσεως του κανονισμού (ΕΟΚ) αριθ. 2942/80 περί των λεπτομερειών αγοράς του ελαιολάδου από τους οργανισμούς παρεμβάσεως
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1413/82 (2), και ιδίως το άρθρο 12 παράγραφος 4,
Εκτιμώντας:
ότι το άρθρο 3 παράγραφος 4 του κανονισμού (ΕΟΚ) αριθ. 2942/80 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3085/83 (4), καθορίζει την προθεσμία πληρωμής των ελαιόλαδων που αγοράσθηκαν από τους οργανισμούς παρέμβασης· ότι αυτή η διάταξη ευνοεί πολύ, σε ορισμένες περιπτώσεις, την προσφυγή στην παρέμβαση· ότι πρέπει, για την καλή διαχείριση της αγοράς, να παραταθεί αυτή η προθεσμία·
ότι η Επιτροπή Διαχειρίσεως Λιπαρών Ουσιών δεν διατύπωσε γνώμη στην προθεσμία που τέθηκε από τον πρόεδρό της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 3 του κανονισμού (ΕΟΚ) αριθ. 2942/80, η παράγραφος 4 αντικαθίσταται από το ακόλουθο κείμενο:
«4. Η πληρωμή του ελαίου που αγοράζεται από τους οργανισμούς παρέμβασης πραγματοποιείται εντός προθεσμίας που αρχίζει την 120ή ημέρα μετά από την ανάληψη του ελαίου από τον οργανισμό παρέμβασης και λήγει την 140ή ημέρα μετά από την ημερομηνία αυτή.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται στην πληρωμή των προϊόντων που προσφέρονται στην παρέμβαση από την ημερομηνία έναρξης της ισχύος του.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 31 Ιανουαρίου 1984.

Labels: 3
4
17